দিল্লির বিস্ফোরণ জঙ্গি হামলাই, স্পষ্ট জানাল কেন্দ্র সরকার

দিল্লি: দিল্লিতে গাড়ি বিস্ফোরণের ঘটনা জঙ্গি হামলা, জানিয়ে দিল কেন্দ্রীয় সরকার। কেন্দ্রীয় মন্ত্রিসভার বৈঠকে এই প্রস্তাব গৃহীত হয়েছে বলে সূত্রের খবর। বুধবার ভুটান থেকে ফিরে কেন্দ্রীয় ক্যাবিনেটের সঙ্গে বৈঠকে বসেন প্রধানমন্ত্রী নরেন্দ্র মোদি। সেই বৈঠকেই সিদ্ধান্ত নেওয়া হয়েছে, এর যোগ্য জবাব দেবে ভারত।

বুধবার দিল্লিতে প্রধানমন্ত্রীর বাস ভবনে কেন্দ্রীয় ক্যাবিনেটের বৈঠক হয়। দিল্লি বিস্ফোরণের ঘটনায় নিহতদের প্রতি শ্রদ্ধা জানিয়ে ২ মিনিট নীরবতা পালন করা হয় ক্যাবিনেটের তরফে। ক্যাবিনেট যে বিবৃতি পেশ করেছে সেখানে বলা হয়, লালকেল্লার সামনে গাড়িতে বিস্ফোরণ ঘটিয়েছে দেশদ্রোহীরা। জঘন্য জঙ্গি হামলার তীব্র নিন্দার পাশাপাশি সন্ত্রাসের বিরুদ্ধে জিরো টলারেন্স নীতি চালিয়ে যাবে ভারত। পহেলগাঁও হামলার পরেই মোদি সাফ জানিয়েছিলেন, ভারতের বুকে যেকোনও জঙ্গি হামলাকে ভারতের বিরুদ্ধে যুদ্ধ ঘোষণার সমকক্ষ ধরা হবে। দিল্লি বিস্ফোরণের ৪৮ ঘণ্টা পরে তাকে জঙ্গি হামলার আখ্যা দেওয়া হল। সেই সঙ্গে কেন্দ্রের তরফে সাফ জানিয়ে দেওয়া হয়, সন্ত্রাসের বিরুদ্ধে জিরো টলারেন্সের অবস্থানে ভারত অনড় থাকবে। তাহলে কি আবার অপারেশন সিঁদুর শুরু করতে চলেছে ভারত? এখন সেই প্রশ্নই উঠছে!

আরও পড়ুন: দিল্লির ঘটনায় গাড়িচালকের মাকে ডিএনএ পরীক্ষার জন্য ডাকল পুলিশ!

দিল্লিতে বিস্ফোরণের ঘটনার আগে ফরিদাবাদ থেকে বিপুল পরিমাণে বিস্ফোরক উদ্ধার হয়েছে। একাধিক জায়গা থেকে জঙ্গিদের গ্রেফতার করা হয়েছে। এ দিন কেন্দ্রীয় ক্যাবিনেট স্পষ্ট করে জানিয়েছে, সব জঙ্গি কার্যকলাপকে কড়া হাতে মোকাবিলা করা হবে। যারা এই কার্যকলাপ চালাতে অর্থের জোগান দিচ্ছে, যারা যে যে পদ্ধতিতে সাহায্য করছে। সবাইকে চিহ্নিত করে কড়া পদক্ষেপ করা হবে। জাতীয় সুরক্ষা এবং জনগণের নিরাপত্তাকে সর্বাধিক গুরুত্ব দেওয়া হবে।